Broj: 711-I-1009-P-219/22-03-21

Zagreb, 12. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3.,4., i 5. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev** **Zorana Marijica,** za davanjem očitovanja Povjerenstva**,** na 167. sjednici, održanoj dana 12. travnja 2022., daje sljedeće

**OČITOVANJE**

1. **Sukladno odredbama ZSSI-a, članovi predstavničkog tijela jedinice lokalne samouprave nisu obveznici navedenog** **Zakona slijedom čega isti ne mogu postupati suprotno njegovim odredbama niti njihovo postupanje može predstavljati povod za postupak u kojem bi Povjerenstvo utvrđivalo postojanje povrede toga Zakona.**
2. **Ukoliko bi se član predstavničkog tijela u odnosu na župana mogao smatrati povezanom osobom iz članka 5. stavka 6. ZSSI-a tada je župan kao obveznik ZSSI-a dužan postupiti sukladno odredbi iz članka 9. ZSSI-a.**

Obrazloženje

Zahtjev za mišljenjem Povjerenstva podnio je Zoran Marijic. Zahtjev je u Povjerenstvu zaprimljen 23. svibnja 2022. pod poslovnim brojem 711-U-5454-P-219/22-02-5, povodom kojeg se vodi predmet broj P-219/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositeljica traži mišljenje Povjerenstva postoji li sukob interesa ako župan svojom Odlukom o dodjeli sredstava za medije ista dodijeli medijskoj kući, čiji je osnivač i član predsjednik predstavničkog tijela iste županije, i to u iznosu od 33 % ukupno dodijeljenih sredstava.

Člankom 3. ZSSI-a određen je krug obveznika na koje se primjenjuju odredbe toga Zakona. Osim obveznika navedenih u stavku 1. toga članka, sukladno stavku 2. istog članka odredbe ZSSI-a primjenjuju se i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske.

Člankom 4. stavkom 1. ZSSI-a propisano je da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 2. propisano je da ispunjenje obveze iz stavka 1. ovoga članka prati tijelo državne uprave nadležno za koordinaciju mjera za sprječavanje korupcije. Stavkom 3. predmetnog članka propisano je da je član predstavničkog tijela dužan pisanim putem u roku od 15 dana od stupanja na dužnost ili stjecanja udjela obavijestiti predsjednika predstavničkog tijela ako ima 5 % ili više udjela u vlasništvu poslovnog subjekta. Stavkom 4. propisano je da se popis udjela iz stavka 3. ovoga članka objavljuje i redovito ažurira na mrežnim stranicama jedinice lokalne i područne (regionalne) samouprave.

Članovi predstavničkog tijela jedinice lokalne i područne (regionalne) samouprave nisu obveznici ZSSI-a te se odredbe ZSSI-a, osim odredbi iz članka 4. na njih ne primjenjuju, slijedom čega isti ne mogu postupati suprotno njegovim odredbama niti njihovo postupanje može predstavljati povod za postupak u kojem bi Povjerenstvo utvrđivalo postojanje povrede toga Zakona.

Međutim, Povjerenstvo ukazuje da pojam obveznika u smislu ZSSI-a i pojam javne dužnosti nisu istoznačnice, već je krug javnih dužnosti mnogi širi od kruga obveznika definiranog ZSSI-om. Isto tako, Povjerenstvo napominje kako je sukladno odredbi članka 4. ZSSI-a predstavničko tijelo dužno donijeti kodeks ponašanja koji se odnosi na članove predstavničkih tijela i sadrži, između ostalog, odredbe o sprječavanju sukoba interesa.

S obzirom na navedeno Povjerenstvo ukazuje podnositelju zahtjeva da navedeni etički kodeks može sadržavati odredbe o obvezi izuzimanja i deklariranja članova predstavničkog tijela u slučaju mogućeg sukoba interesa, kao i ograničenja i postupanja vezano za stupanje u poslovne odnose poslovnih subjekata kojima su osnivači članovi predstavničkih tijela s jedinicom lokalne i područne (regionalne) samouprave u kojoj obnašaju dužnost.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici dužnosnici u smislu navedenog Zakona.

Člankom 5. stavkom 1. točka 6. ZSSI-a propisano da su povezane osobe u smislu ZSSI-a osobe navedene u točki 3. te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Sukladno članku 9. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, kao i izuzeti se od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Ukoliko bi se član predstavničkog tijela u odnosu na župana mogao smatrati povezanom osobom iz članka 5. stavka 6. ZSSI-a, tada je župan kao obveznik ZSSI-a dužan postupiti sukladno odredbi iz članka 9. ZSSI-a.

Povjerenstvo ukazuje da činjenica da obveznik i druga fizička osoba obnašaju dužnost, odnosno obavljaju poslove u istoj pravnoj osobi ili tijelu sama po sebi nije osnova odnosno okolnost prema kojoj se ta osoba može smatrati interesno povezanom s obveznikom, već je potrebno da se radi o osobi koja se po samom zakonu smatra s dužnosnikom povezanom osobom (članovi obitelji) ili da postoje druge okolnosti povodom kojih se može osnovano smatrati da je ta osoba s dužnosnikom interesno povezana.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositelj zahtjeva, putem e-maila
2. Objava na internetskoj stranici Povjerenstva
3. Pismohrana